VSP+ - Správa o stave ratifikácie, pokiaľ ide o dohovory v prílohe III k nariadeniu Rady (ES) č. 980/2005 z 27. júna 2005, ktorým sa uplatňuje systém všeobecných colných preferencií (nariadenie VSP) v krajinách, ktorým sa udelilo osobitné stimulačné ustanovenie pre trvalo udržateľný rozvoj a dobrú správu vecí verejných (VSP+) rozhodnutím Komisie z 21. decembra 2005 a o odporúčaniach monitorovacích orgánov {SEK(2008) 2647} /* KOM/2008/0656 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 21.10.2008 KOM(2008) 656 v konečnom znení VSP+ Správa o stave ratifikácie, pokiaľ ide o dohovory v prílohe III k nariadeniu Rady (ES) č. 980/2005 z 27. júna 2005, ktorým sa uplatňuje systém všeobecných colných preferencií (nariadenie VSP) v krajinách, ktorým sa udelilo osobitné stimulačné ustanovenie pre trvalo udržateľný rozvoj a dobrú správu vecí verejných (VSP+) rozhodnutím Komisie z 21. decembra 2005 a o odporúčaniach monitorovacích orgánov {SEK(2008) 2647} (predložená Komisiou) VSP+ Správa o stave ratifikácie, pokiaľ ide o dohovory v prílohe III k nariadeniu Rady (ES) č. 980/2005 z 27. júna 2005, ktorým sa uplatňuje systém všeobecných colných preferencií (nariadenie VSP) v krajinách, ktorým sa udelilo osobitné stimulačné ustanovenie pre trvalo udržateľný rozvoj a dobrú správu vecí verejných (VSP+) rozhodnutím Komisie z 21. decembra 2005 a o odporúčaniach monitorovacích orgánov{SEK(2008) 2647} VŠEOBECNÝ SYSTÉM PREFERENCIÍ EÚ (VSP) Všeobecný systém colných preferencií Európskej únie je systémom preferenčných obchodných dohôd, prostredníctvom ktorých EÚ rozširuje prednostný prístup na svoje trhy pre rozvojové krajiny. Je to dôležitý nástroj obchodnej politiky EÚ, ktorý podporuje tieto krajiny v znižovaní chudoby tým, že im pomáha tvoriť príjmy prostredníctvom obchodu. EÚ prijala VSP v nadväznosti na odporúčanie Konferencie OSN pre rozvoj a obchod (UNCTAD) z roku 1968 o „vytvorení všeobecného systému colných preferencií“, v rámci ktorého by rozvinuté krajiny poskytovali obchodné preferencie všetkým rozvojovým krajinám. V rámci systému WTO/GATT sa na VSP vzťahuje „rozhodnutie o diferencovanom a priaznivejšom zaobchádzaní, reciprocite a plnšej účasti rozvojových krajín“ (tzv. „splnomocňujúca doložka“). VSP je všeobecný, nerecipročný, nediskriminačný systém preferencií EÚ v prospech rozvojových krajín (DEV), ktorého cieľom je: - zvýšenie výnosov z vývozu rozvojových krajín - podpora ich industrializácie - zrýchlenie tempa ich hospodárskeho rastu VSP EÚ je najštedrejším systémom zo všetkých VSP systémov rozvinutých krajín. Poskytuje buď bezcolný prístup alebo znížené colné sadzby pre približne 6 400 výrobkov dovážaných zo 177 prijímajúcich krajín a území v rámci VSP. Nový revidovaný systém VSP EÚ sa začal uplatňovať od 1. januára 2006. Je jednoduchší, transparentnejší a stabilnejší. Počet ustanovení v rámci VSP sa znížil z päť na tri. Rozsah všeobecného systému preferencií sa rozšíril tak, aby zahŕňal ďalšie výrobky prevažne z poľnohospodárskeho odvetvia a odvetvia rybného hospodárstva, ktoré sú pre rozvojové krajiny významné. Obdobie uplatňovania bolo predĺžené, aby sa zaistila väčšia predvídateľnosť. Nové osobitné stimulačné ustanovenie pre trvalo udržateľný rozvoj a dobrú správu vecí verejných tzv. „VSP +“ bolo vytvorené predovšetkým na pomoc zraniteľným krajinám, ktoré ratifikovali a účinne implementovali kľúčové medzinárodné dohovory o ľudských a pracovných právach, trvalo udržateľnom rozvoji a dobrej správe vecí verejných. Ustanovenie sa vzťahuje na 6400 výrobkov, na ktoré sa pri dovoze do EÚ nevzťahuje clo. Realizácia stimulačného systému VSP+ bola urýchlená, aby dočasne nadobudol účinnosť 1. júla 2005. Zoznam krajín, ktoré sú oprávnené na účasť vo VSP+, bol potvrdený pred začiatkom roka 2006 na základe hodnotenia ich účinnej implementácie kľúčových medzinárodných dohovorov o ľudských a pracovných právach, dobrej správe vecí verejných a životnom prostredí. OSOBITNÉ STIMULAČNÉ USTANOVENIE PRE TRVALO UDRŽATEĽNÝ ROZVOJ A DOBRÚ SPRÁVU VECÍ VEREJNÝCH (VSP +) Pri príprave nového stimulačného systému VSP+ boli ciele Európskej komisie nasledovné: - využiť medzinárodný obchod ako prostriedok na posilnenie hospodárskeho rastu a pozitívne zareagovať na potrebu trvalo udržateľného rozvoja, - dosiahnuť zjednodušenie, jednoduchšie monitorovanie a väčšiu otvorenosť „VSP+“ v porovnaní s predchádzajúcimi osobitnými stimulačnými ustanoveniami VSP tak, aby systém zároveň plne podporil ciele EÚ týkajúce sa trvalo udržateľného rozvoja a dobrej správy vecí verejných. Na tento účel je nový stimulačný systém „VSP+“ navrhnutý tak, aby z neho profitovali zraniteľné krajiny, ktoré ratifikovali a účinne implementovali kľúčové medzinárodné dohovory o trvalo udržateľnom rozvoji, ľudských a pracovných právach a dobrej správe vecí verejných. Obchodné preferencie predpokladané vo VSP+ sa udelia rozvojovej krajine, ktorá ratifikovala a účinne implementovala dohovory uvedené v časti A prílohy III k nariadeniu Rady (ES) č. 980/2005 (nariadenie VSP) (dohovory OSN o ľudských právach a základné pracovné normy ILO) a najmenej sedem z 11 dohovorov uvedených v časti B prílohy III (trvalo udržateľný rozvoj a dobrá správa vecí verejných) a zaväzuje sa ratifikovať a účinne implementovať do 31. decembra 2008 tie dohovory uvedené v časti B prílohy III, ktoré ešte neratifikovala a účinne neimplementovala. Zjednodušenie VSP+ je zaistené tým, že kritériá oprávnenosti sú založené na ratifikácií a riadnej implementácií dohovorov prijatých na medzinárodnej úrovni. VSP+ sa jednoduchšie monitoruje, pretože na účel monitorovania implementácie týchto dohovorov existujú spoľahlivé mechanizmy hodnotenia/posudzovania. Naviac je transparentnejší, pretože monitorovanie a hodnotenie dodržiavania požiadaviek systému je založené na verejných správach a pozorovaniach príslušných medzinárodných organizácií. Je však potrebné si uvedomiť, že posúdenie závisí od dostupnosti správ, ktoré sa týkajú obdobia zvažovaného na uplatňovanie nariadenia. Ako sa stanovuje v nariadení VSP, osobitné stimulačné ustanovenie pre trvalo udržateľný rozvoj a dobrú správu vecí verejných vychádza z integrálnej koncepcie trvalo udržateľného rozvoja, ako ho uznávajú medzinárodné dohovory a nástroje, ako napríklad Deklarácia OSN o právach na rozvoj z roku 1986, Deklarácia z Ria o životnom prostredí a rozvoji z roku 1992, Deklarácia ILO o základných zásadách a právach na prácu z roku 1998, Miléniová deklarácia OSN z roku 2000 a Deklarácia z Johannesburgu o trvalo udržateľnom rozvoji z roku 2002. Preto by sa na rozvojové krajiny, ktoré sú v dôsledku chýbajúcej diverzifikácie a nedostatočného začlenenia do medzinárodného obchodného systému zraniteľné – aspekt, ktorý sa hodnotí na základe objektívnych kritérií uvedených nižšie – pričom na seba preberajú povinnosti a záväzky vyplývajúce z ratifikácie a účinnej implementácie kľúčových medzinárodných dohovorov o ľudských a pracovných právach, ochrane životného prostredia a dobrej správe vecí verejných, mali vzťahovať ďalšie colné preferencie. Tieto preferencie sú navrhnuté tak, aby podporovali ďalší ekonomický rast a tým pozitívne reagovali na potrebu udržateľného rozvoja. Realizácia stimulačného systému VSP+ sa urýchlila, aby sa mohol dočasne začať uplatňovať od 1. júla 2005. Preto, ako sa stanovuje v nariadení VSP, začali rozvojové krajiny, ktoré splnili kritériá osobitného ustanovenia pre trvalo udržateľný rozvoj a dobrú správu vecí verejných, už v čase nadobudnutia účinnosti nariadenia VSP profitovať z tohto ustanovenia od júla 2005. Preto boli predbežne uvedené na zozname ako prijímajúce krajiny. Naďalej využívali výhody preferencií, ak po podaní formálnej žiadosti Komisia do 15. decembra 2005 potvrdila ich oprávnenosť. V súlade s kritériami oprávnenosti pre „VSP +“, ako sa stanovuje v článku 9 ods. 1 nariadenia VSP, môžu byť preferencie v rámci osobitného stimulačného ustanovenia pre trvalo udržateľný rozvoj a dobrú správu vecí verejných udelené krajine, ktorá: - ratifikovala a účinne implementovala dohovory uvedené v časti A prílohy III, a - ratifikovala a účinne implementovala aspoň sedem dohovorov uvedených v časti B prílohy III, a - sa zaväzuje ratifikovať a účinne implementovať do 31. decembra 2008 tie dohovory uvedené v časti B prílohy III, ktoré ešte neratifikovala a účinne neimplementovala, a - sa zaviaže, že bude pokračovať v ratifikácii dohovorov a ich vykonávacích právnych predpisov a opatrení a ktorá akceptuje pravidelné monitorovanie a preskúmanie záznamov o vykonávaní v súlade s implementačnými ustanoveniami dohovorov, ktoré ratifikovala, a - je považovaná za zraniteľnú krajinu. Kritériá zraniteľnosti sú stanovené v článku 9 ods. 3 nariadenia VSP a ustanovujú, že zraniteľná krajina je krajina: - ktorú Svetová banka neklasifikuje počas troch po sebe nasledujúcich rokov ako krajinu s vysokými príjmami, a ktorej päť najväčších oddielov jej dovozu, na ktorý sa vzťahuje VSP, do Spoločenstva predstavuje viac ako 75 % z hodnoty jej celkového dovozu, na ktorý sa vzťahuje VSP, a - ktorej dovoz, na ktorý sa vzťahuje VSP, do Spoločenstva predstavuje menej ako 1 % z hodnoty jej celkového dovozu, na ktorý sa vzťahuje VSP, do Spoločenstva. Pre stanovenie zraniteľnosti sa použili údaje, ktoré boli dostupné 1. septembra 2004 ako priemer za tri po sebe nasledujúce roky. AKTUÁLNY STAV V APRÍLI 2008 Podľa článku 9 ods. 4 nariadenia VSP Komisia dohliada na stav ratifikácie a účinnú implementáciu dohovorov uvedených v prílohe III. Pred uplynutím obdobia uplatňovania tohto nariadenia a dostatočne včas na diskusiu o budúcom nariadení Komisia predloží Rade správu o stave ratifikácie týchto dohovorov vrátane odporúčaní monitorovacích orgánov. Z toho dôvodu súčasná správa predpokladá, že 15 prijímajúcich krajín ustanovenia VSP+ podá opis skutočného stavu (apríl 2008) ratifikácie a účinnej implementácie dohovorov uvedených v prílohe III k nariadeniu VSP. Monitorovanie a hodnotenie účinnej implementácie ustanovenia VSP+ by malo byť založené na zisteniach monitorovacích mechanizmov ustanovených pod záštitou príslušných medzinárodných organizácií ako je OSN, ILO a ďalšie, ako aj na monitorovacích mechanizmoch, ktoré sú plánované v samotných dohovoroch, a ktoré tieto organizácie uverejnia. Tým sa zabezpečí jednoznačný a nestranný proces preskúmania. Toto preskúmanie je založené na správach vydaných takýmito orgánmi v období od decembra 2005 do apríla 2008. Komisia vydala 21. decembra 2005 rozhodnutie, ktorým sa ustanovuje zoznam prijímateľov VSP+.[1] Stimulačné ustanovenie VSP+ bolo udelené na obdobie od roku 2006 do roku 2008 tým krajinám, ktoré podali požadovanú formálnu žiadosť o oprávnenosť na účasť vo VSP+ v termíne do 31. októbra 2005 a splnili požiadavky stanovené v nariadení VSP. Zoznam zahŕňal 15 krajín z: - Latinskej Ameriky: štyri krajiny Andského spoločenstva ( Bolívia, Kolumbia, Ekvádor, Peru ); šesť krajín Strednej Ameriky ( Kostarika, Salvádor[2], Guatemala, Honduras, Nikaragua, Panama) a Venezuela, - východnej Európy ( Moldavská republika[3], Gruzínsko), - Ázie (Srí Lanka, Mongolsko). A. Súčasný stav ratifikácie Takmer tri roky potom, čo tieto krajiny začali profitovať z VSP+, je stav ratifikácie nasledovný: - Všetky prijímajúce krajiny už ratifikovali všetky dohovory uvedené v časti A prílohy III. - Niektoré krajiny, ktoré neratifikovali dohovory uvedené v časti B prílohy III, sú v procese ratifikácie. V júli 2005 bol stav taký, že žiadna z 15 VSP+ prijímajúcich krajín všetkých 11 dohovorov časti B neratifikovala; v období do apríla 2008 ratifikovalo desať krajín (Bolívia, Kostarika, Ekvádor, Srí Lanka, Mongolsko, Nikaragua, Panama, Peru, Salvádor a Moldavsko) všetky dohovory časti B; štyri krajiny (Kolumbia, Guatemala, Honduras a Venezuela) ratifikovali všetky dohovory okrem jedného, pričom Gruzínsko má ešte ratifikovať dva dohovory. B. Aktuálny stav účinnej implementácie Pokiaľ ide o účinnú implementáciu, odporúčania ILO a monitorovacích orgánov OSN ako sa uvádza v prílohe IV k pracovnému dokumentu útvarov Komisie pripojenej k tejto správe o VSP+ odhaľujú rôzne nedostatky v procese vykonávania, ale vo všeobecnosti svedčia o uspokojivom súčasnom stave. [1] Rozhodnutie Komisie z 21. decembra 2005 o zozname prijímajúcich krajín, ktoré sú oprávnené na osobitné stimuly na trvalo udržateľný rozvoj a dobrú správu vecí verejných, ustanovenom v článku 26 písm. e) nariadenia Rady (ES) č. 980/2005, ktorým sa uplatňuje systém všeobecných colných preferencií. [2] Pri predložení svojej žiadosti 24. októbra 2005 o zahrnutí do konečného zoznamu prijímajúcich krajín VSP+ bol Salvádor jedinou krajinou, ktorá sa odvolávala – ako sa stanovuje v nariadení VSP – na nezlučiteľnosť ustanovení obsiahnutých v dohovoroch ILO č. 87 a 98 s jej ústavou. V septembri 2006 ratifikoval chýbajúce dohovory. [3] Rada 21. januára 2008 prijala nariadenie (ES) č. 55/2008, ktorým sa zavádzajú autonómne obchodné preferencie pre Moldavskú republiku (ďalej len Moldavsko) a nahrádzajú preferencie VSP, na ktoré bolo Moldavsko predtým oprávnené. Povinnosti spojené s ratifikáciou a účinnou implementáciou dohôd, dohovorov a protokolov uvedených v prílohe III k nariadeniu VSP boli prevzaté nariadením (ES) č. 55/2008.